Document ID: 32014R1303

REGOLAMENT TAL-KUMMISSJONI (UE) Nru 1303/2014
tat-18 ta' Novembru 2014
dwar l-ispeċifikazzjoni teknika għall-interoperabbiltà relatata mas-“sikurezza fil-mini ferrovjarji” tas-sistema ferrovjarja tal-Unjoni Ewropea
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabbiltà tas-sistema ferrovjarja fil-Komunità (1), u b'mod partikolari t-tieni subparagrafu tal-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2) jirrikjedi li l-Aġenzija Ferrovjarja Ewropea (minn hawn 'il quddiem “l-Aġenzija”) tiżgura li l-ispeċifikazzjonijiet tekniċi għall-interoperabbiltà (minn hawn 'il quddiem “it-TSIs” - Technical Specifications for Interoperability) jiġu addattati għall-progress tekniku, għax-xejriet tas-suq u għall-bżonnijiet soċjali, u jirrikjedi wkoll li l-Aġenzija tipproponi lill-Kummissjoni kull emenda għat-TSIs li tqis meħtieġa.
(2)
Bid-Deċiżjoni C(2010)2576 tad-29 ta' April 2010, il-Kummissjoni tat mandat lill-Aġenzija biex tiżviluppa u twettaq rieżami tat-TSIs, bil-għan li testendi l-kamp ta' applikazzjoni tagħhom għas-sistema ferrovjarja kollha tal-Unjoni Ewropea. Skont it-termini ta' dak il-mandat, l-Aġenzija ntalbet testendi kif xieraq il-kamp ta' applikazzjoni tat-TSIs marbutin mas-“sikurezza fil-mini ferrovjarji”.
(3)
Fil-21 ta' Diċembru 2012, l-Aġenzija ħarġet rakkomandazzjoni dwar is-TSIs riveduti marbutin mas-“sikurezza fil-mini ferrovjarji”.
(4)
Biex inkomplu fit-triq tal-evoluzzjoni teknoloġika u nħeġġu l-modernizzazzjoni, għandhom jinġiebu 'l quddiem soluzzjonijiet innovattivi, u għandha tkun permessal-implimentazzjoni tagħhom skont ċerti kundizzjonijiet. Fejn tiġi proposta soluzzjoni innovattiva, il-manifattur, jew ir-rappreżentant awtorizzat tiegħu, għandu jiddikjara kif tali soluzzjoni hija differenti mit-taqsima rilevanti tat-TSI, jew kif tikkumplimentaha; wara dan, is-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun pożittiva, l-Aġenzija għandha tiddefinixxi l-ispeċifikazzjonijiet xierqa operattivi u tal-interfaċċa tas-soluzzjoni innovattiva, u għandha tiżviluppa l-metodi rilevanti ta' valutazzjoni.
(5)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar ir-regoli tekniċi, dwar il-proċeduri għall-valutazzjoni tal-konformità u għall-verifika li għandhom jintużaw f'każijiet speċifiċi, u dwar il-korpi responsabbli mit-twettiq ta' dawn il-proċeduri.
(6)
Attwalment, il-vetturi ferrovjarji joperaw skont ftehimiet eżistenti ta' natura nazzjonali, bilaterali, multinazzjonali jew internazzjonali. Dawn il-ftehimiet ma għandhomx ifixklu l-progress kurrenti u futur lejn l-interoperabbiltà. Għalhekk, l-Istati Membri għandhom jinnotifikaw lill-Kummissjoni dwar dawn il-ftehimiet.
(7)
Dan ir-Regolament għandu japplika għall-mini irrispettivament mill-volum tat-traffiku tagħhom.
(8)
Ċerti Stati Membri diġà għandhom regoli ta' sikurezza implimentati li jeżiġu livell ogħla ta' sikurezza minn dak stipulat f'din it-TSI. Dan ir-Regolament għandu jippermetti lill-Istati Membri jżommu tali regoli biss fir-rigward tal-infrastruttura, l-enerġija u l-operat tas-subsistemi. Dawn ir-regoli eżistenti għandhom jitqiesu bħala regoli nazzjonali ta' sikurezza, skont it-tifsira tal-Artikolu 8 tad-Direttiva 2004/49/KE tal-Parlament Ewropew u tal-Kunsill (3). Barra minn hekk, skont l-Artikolu 4 ta' dik id-Direttiva, l-Istati Membri għandhom jiżguraw li tiġi kkurata b'mod ġenerali s-sikurezza ferrovjarja, u li, kull fejn ikun raġonevolment vjabbli, is-sikurezza ferrovjarja tibqa' tittejjeb, filwaqt li jitqies l-iżvilupp tal-leġiżlazzjoni u l-progress tekniku u xjentifiku tal-Unjoni, u filwaqt li tingħata prijorità lill-prevenzjoni ta' inċidenti serji. Madankollu, ma għandha tiġi preskritta l-ebda miżura addizzjonali għall-vetturi ferrovjarji.
(9)
L-Istati Membri għandhom il-kompetenza biex jiddefinixxu r-rwol u r-responsabbiltà tas-servizzi tas-salvataġġ. Għall-mini li jaqgħu fil-kamp ta' applikazzjoni ta' dan ir-Regolament, l-Istati Membri għandhom jirranġaw l-aċċess għas-salvataġġ f'koordinazzjoni mas-servizzi tas-salvataġġ. Huwa importanti li jiġu speċifikati miżuri fil-qasam tas-salvataġġ li jkunu bbażati fuq il-preżunzjoni li s-servizzi tas-salvataġġ li jintervjenu f'inċident f'mina għandhom jipproteġu l-ħajjiet, mhux valuri materjali bħall-vetturi jew l-istrutturi.
(10)
Id-Deċiżjoni tal-Kummissjoni 2008/163/KE (4) dwar speċifikazzjoni teknika għall-interoperabbiltà (STI) rigward “is-sikurezza fil-mini ferrovjarji” b'dan għandha titħassar.
(11)
Biex jiġu evitati piż amministrattiv u kostijiet żejda, id-Deċiżjoni 2008/163/KE għandha tibqa' tapplika, wara t-tħassir tagħha, lis-subsistemi u lill-proġetti msemmija fl-Artikolu 9(1)(a) tad-Direttiva 2008/57/KE.
(12)
Il-miżuri stipulati f'dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
L-ispeċifikazzjoni teknika għall-interoperabbiltà (TSI) relatata “mas-sikurezza fil-mini ferrovjarji” tas-sistema ferrovjarja kollha tal-Unjoni Ewropea, kif stipulata fl-Anness, hija b'dan adottata.
Artikolu 2
It-TSI għandha tapplika għall-kmand u kontroll, għas-sinjalazzjoni, għall-infrastruttura, għall-enerġija, għall-operat, kif ukoll għas-subsistemi tal-vetturi ferrovjarji kif deskritt fl-Anness II għad-Direttiva 2008/57/KE.
It-TSI għandha tapplika għal dawk is-subsistemi skont it-Taqsima 7 tal-Anness.
Artikolu 3
Il-kamp ta' applikazzjoni tekniku u ġeografiku ta' dan ir-Regolament huwa stipulat fit-Taqsimiet 1.1 u 1.2 tal-Anness.
Artikolu 4
1. Fir-rigward tal-każijiet speċifiċi elenkati fit-Taqsima 7.3 tal-Anness ta' dan ir-Regolament, il-kundizzjonijiet li għandhom jintlaħqu għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk stipulati mir-regoli nazzjonali fis-seħħ fl-Istat Membru li jawtorizza d-dħul fis-servizz tas-subsistemi koperti b'dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jinnotifika lill-Istati Membri l-oħra u lill-Kummissjoni:
(a)
ir-regoli nazzjonali msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu għall-applikazzjoni tar-regoli nazzjonali msemmija fil-paragrafu 1;
(c)
il-korpi maħturin skont l-Artikolu 17(3) tad-Direttiva 2008/57/KE biex iwettqu l-proċeduri ta' valutazzjoni tal-konformità u ta' verifika, fir-rigward tal-każijiet speċifiċi stipulati fit-Taqsima 7.3 tal-Anness.
Artikolu 5
1. L-Istati Membri għandhom jinnotifikaw lill-Kummissjoni dwar it-tipi ta' ftehim li ġejjin, fi żmien sitt xhur mid-dħul fis-seħħ ta' dan ir-Regolament:
(a)
ftehimiet nazzjonali bejn l-Istati Membri u impriżi ferrovjarji jew amministraturi tal-infrastruttura, maqbula fuq bażi permanenti jew temporanja u meħtieġa minħabba n-natura speċifika ħafna jew lokali tas-servizz ferrovjarju maħsub;
(b)
ftehimiet bilaterali jew multilaterali bejn impriżi ferrovjarji, amministraturi tal-infrastruttura jew awtoritajiet tas-sikurezza li jrendu livelli sinifikanti ta' interoperabbiltà lokali jew reġjonali;
(c)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn impriżi ferrovjarji jew amministraturi tal-infrastruttura tal-Istati Membri u talanqas impriża ferrovjarja waħda jew amministratur tal-infrastruttura wieħed ta' pajjiż terz, li jrendu livelli sinifikanti ta' interoperabbiltà lokali jew reġjonali.
2. Il-ftehimiet li jkun diġà ġew innotifikati skont id-Deċiżjonijiet tal-Kummissjoni 2006/920/KE (5), 2008/231/KE (6), 2011/314/UE (7) jew 2012/757/UE (8) ma għandhomx jerġgħu jiġu notifikati.
3. L-Istati Membri għandhom jinnotifikaw minnufih lill-Kummissjoni dwar kull ftehim li jsir, u dwar kull modifika li ssir għall-ftehimiet eżistenti u diġà nnotifikati.
Artikolu 6
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta' dan ir-Regolament, kull Stat Membru għandu jikkomunika lill-Kummissjoni lista ta' proġetti li jkunu qed jiġu implimentati fit-territorju tiegħu u li jkunu fi stadju ta' żvilupp avvanzat.
Artikolu 7
Kull Stat Membru, filwaqt li jaġixxi skont il-Kapitolu 7 tal-Anness ta' dan ir-Regolament, għandu jaġġorna l-pjanijiet nazzjonali ta' implimentazzjoni tat-TSI li jkun stabbilixxa skont l-Artikolu 4 tad-Deċiżjoni 2006/920/KE, l-Artikolu 4 tad-Deċiżjoni 2008/231/KE u l-Artikolu 5 tad-Deċiżjoni 2011/314/UE.
Kull Stat Membru għandu jibgħat il-pjan ta' implimentazzjoni aġġornat tiegħu lill-Istati Membri l-oħra u lill-Kummissjoni sa mhux aktar tard mill-1 ta' Lulju 2015.
Artikolu 8
1. Sabiex inkomplu nlaħħqu mal-progress teknoloġiku, jistgħu jkunu meħtieġa soluzzjonijiet innovattivi li ma jikkonformawx mal-ispeċifikazzjonijiet stipulati fl-Anness u/jew li għalihom ma jistgħux jiġu applikati l-metodi ta' valutazzjoni stipulati fl-Anness. F'dak il-każ, jistgħu jiġu żviluppati speċifikazzjonijiet ġodda u/jew metodi ta' valutazzjoni ġodda marbutin ma' dawk is-soluzzjonijiet innovattivi, skont id-dispożizzjonijiet tal-paragrafi minn 2 sa 5.
2. Is-soluzzjonijiet innovattivi jistgħu jkun marbutin mas-subsistemi msemmija fl-Artikolu 2, mal-partijiet tagħhom u mal-elementi tagħhom ta' interoperabbiltà.
3. Jekk tiġi proposta soluzzjoni innovattiva, il-manifattur jew ir-rappreżentant awtorizzat tiegħu, stabbilit fl-Unjoni, għandu jiddikjara kif is-soluzzjoni hija differenti mid-dispożizzjonijiet tat-TSIs relevanti, jew kif tikkomplementahom, u għandu jressaq dawk id-devjazzjonijiet lill-Kummissjoni għall-analiżi. Il-Kummissjoni tista' titlob l-opinjoni tal-Aġenzija dwar is-soluzzjoni innovattiva proposta.
4. Il-Kummissjoni għandha toħroġ opinjoni dwar is-soluzzjoni innovattiva proposta. Jekk l-opinjoni tkun pożittiva, l-ispeċifikazzjonijiet xierqa operattivi u tal-interfaċċa, u l-metodu ta' valutazzjoni, li għandhom jiġu inklużi fit-TSIs rilevanti biex jippermettu l-użu ta' din is-soluzzjoni innovattiva, għandhom jiġu żviluppati, u wara għandhom jiġu integrati fit-TSIs rilevanti matul il-proċess ta' rieżami skont l-Artikolu 6 tad-Direttiva 2008/57/KE. Jekk l-opinjoni tkun negattiva, is-soluzzjoni innovattiva proposta ma tistax tiġi applikata.
5. Fl-istennija tar-rieżami tat-TSIs rilevanti, opinjoni pożittiva maħruġa mill-Kummissjoni għandha titqies bħala mezz aċċettabbli ta' konformità mar-rekwiżiti essenzjali tad-Direttiva 2008/57/KE, u tista' tintuża għall-valutazzjoni tas-subsistema.
Artikolu 9
Id-Deċiżjoni 2008/163/KE hija b'dan mħassra mill-1 ta' Jannar 2015.
Madankollu, tibqa' tapplika għal:
(a)
subsistemi awtorizzati skont dik id-Deċiżjoni;
(b)
proġetti għal subsistemi ġodda, imġedda jew aġġornati li, fi żmien il-pubblikazzjoni ta' dan ir-Regolament, jinsabu fi stadju avvanzat ta' żvilupp, jew huma soġġetti għal kuntratt għaddej.
Artikolu 10
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Japplika mill-1 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Novembru 2014.

Labels: 7
8
15